Man skuldig nadat hy hond lewend begraweArgieffoto: https://pixabay.com Waarskuwing: Van die inligting in die berig kan sensitiewe lesers ontstel. Die Nasionale Dierebeskermingsvereniging (NDBV) het ’n groot oorwinning in verband met die bekamping van dieremishandeling behaal nadat ’n man Donderdag in die landdroshof in Mogwase, Noordwes, skuldig bevind is op aanklag van dieremishandeling. Samuel Modise het meer as twee jaar gelede ’n hond erg aangerand en lewend in sy agtertuin begrawe. Volgens Keshvi Nair, woordvoerder van die NDBV, het die eienares van die hond die vereniging in kennis gestel dat haar geliefde vierpotige vriend deur haar buurman (Modise) wreed aangerand is. Modise het ook geweier dat die eienares haar hond ná die aanval sien. “Die NDBV is deur die polisie na Modise se woning vergesel, waar die man erken het dat hy die hond gewelddadig met ’n graaf en ’n baksteen geslaan het, asook beweer het die hond is dood,” sê Nair. “Modise het probeer om die oorskot vir die NDBV weg te steek deur aan te voer dat die hond reeds begrawe is. Uiteindelik kon die NDBV, met die hulp van die polisie, die ligging kry van waar die hond begrawe is.” Toe die NDBV-inspekteurs die graf oopgrawe, het hulle op ’n skokkende vonds afgekom – die hond het steeds gelewe. “Weens die omvang van die hond se beserings is sy egter uitgesit.” Die NDBV het ’n saak van dieremishandeling teen Modise aangegee. “Onder leiding van inspekteur Matome Semenya en inspekteur Oageng Mosito het die NDBV die afgelope twee jaar onverpoos geveg vir geregtigheid vir dié troeteldier wat onbeskryflike pyn en lyding moes deurmaak.” Modise het die hof probeer oortuig om die saak teen hom terug te trek en het aangevoer hy het sy bokke teen die hond beskerm. Sy saak was egter nie sterk genoeg nie en die saak teen hom is voortgesit. Modise is ’n boete van R1 000 opgelê en het nou ’n misdaadrekord. “Die NDBV het egter gehoop Modise sou direkte tronkstraf gekry het.”